Document ID: /roh_data/filtered/fineweb-2-filterrobots_roh.jsonl.gz/47228

Glogn 14, p. 112s (Detgas e praulas ord las alps da Mustér)
Ina sera cu quels da Lumpegna eran vid il mulscher, ha ei tuttenina dau in remarcabel schabetg. Il signun era ual vid il mulscher il tachi dalla Leina che quel ha entschiet a sestender ch’ei tut deva schlops; lu ha quel aunc spanegiau si in per terribels egls, strubiau la cua en fuorma da trumbetta, dau in segl ad ault sper la meltra da latg si, ch’il signun ei bunamein daus en tgil — epi currius dallas spundas pli teissas viden cun ina spertadad da camutsch. Il signun seglia sin peis e vul dar suenter. Mo vesend el ch’il tachi fuva gia sido ella pli tessaglia plaunca e ch’ei mava aunc adina sc’in suffel, ha el mo saviu dir: „Jessas Mareia! La veglia va a frusta.“ Enaquella ch’il signun ha pronunziau ils songns nums ei il tachi staus eri sil fletg epi turnaus giun stavel pacificamein, sco sch’ei fuss daventau nuot.